Birmingemas banda

Birmingemas banda () ir Apvienotās Karalistes vēsturisks krimināldrāmas televīzijas seriāls, ko veidojis Stīvens Naits. Tā darbība norisinās Birmingemā un stāsta par noziedzīgās bandas Peaky Blinders darbībām tūlīt pēc Pirmā pasaules kara. Seriāla izdomātā banda sižetā ir brīvi balstīta uz reālu pilsētas jauniešu bandu, kas darbojās Birmingemā no 19. gadsimta 80. gadiem līdz 20. gadsimta 20. gadiem.

Seriāla aktieru ansambli veidoja: Kilians Mērfijs, kā Tomijs Šelbijs, Helēna Makrorija Elizabetes "Polijas" Grejas lomā, Pols Andersons Artūra Šelbija lomā, Sofija Randla Adas Šelbijas lomā un Džo Kols Džona Šelbija lomā, bandas vecākie dalībnieki. Vairākās seriāla epizodēs piedalījās arī Sems Nīls, Annabella Volisa, Ido Goldbergs, Toms Hārdijs, Šarlote Railija, Fins Kols, Nataša O'Kīfa, Pedijs Konsidains, Adriens Brodijs, Eidans Gilens, Anja Teilore-Džoja, Sems Klaflins, Ambere Andersone, Džeimss Frešvils un Stīvens Greiems. Seriāla pirmizrāde notika 2013. gada 12. septembrī un to pārraidīja BBC Two kanālā līdz ceturtajai sezonai, pēc tam to pārcēla uz BBC One kanālu, kur pārraidīja piekto un sesto sezonu.

Netflix, saskaņā ar līgumu ar The Weinstein Company un Endemol, ieguva tiesības izdot seriālu Amerikas Savienotajās Valstīs un visā pasaulē. 2021. gada janvārī paziņoja, ka sestā sezona, ko izdos 2022. gadā, būs pēdējā sezona. Pilnmetrāžas filmas Peaky Blinders: The Immortal Man, kuras darbība norisinās dažus gadus pēc seriāla noslēguma, pirmizrāde paredzēta 2026. gada 6. martā.

Ražošana 
Seriāla "Birmingemas banda" autors un scenārija autors ir Stīvens Naits. Uzņēmums Screen Yorkshire nodrošināja finansējumu producēšanai, izmantojot Jorkšīras satura fondu, nodrošinot, ka lielāko daļu seriāla filmēja Jorkšīrā, kā daļa no sadarbības līguma ar autoriem. Seriāla producēšanā netika nolīgti valodnieki, lai palīdzētu seriāla tapšanā, kā rezultātā romu tautības pārstāvji iepriekšējās sezonās bieži runāja lauzītā rumāņu valodā (pretstatā romu valodai).

 Kultūras ietekme 
Saskaņā ar Nacionālās statistikas biroja (ONS) datiem, vārdam Peaky Blinders ir bijusi ievērojama kultūras ietekme Apvienotajā Karalistē. 2018. gadā vārds Artūrs pirmo reizi kopš 20. gadsimta 20. gadiem iekļuva 10 populārāko zēnu vārdu sarakstā, un arī Ada pirmo reizi gadsimta laikā iekļuva 100 populārāko meiteņu vārdu sarakstā. ONS pieņēmums ir tāds, ka šo vārdu popularitāti iedvesmoja tēli Artūrs Šelbijs un Ada Torna.

2024. gada 5. decembrī Ukrainas Nacionālās gvardes karavīri no vienības Peaky Blinders saņēma dāvanas no seriāla veidotājiem.

2025. gadā četriem afgāņu vīriešiem pavēlēja ziņot Taliban valdības netikumības un tikumības departamentam par ģērbšanos seriāla iedvesmotos tērpos.

 Franšīze 
 Filma 
Pēc paziņojuma, ka sestā seriāla sezona būs pēdējā, Naits paskaidroja, ka pēc gada ilgas filmēšanas pārtraukuma 2020. gadā ir nolemts septītās televīzijas sezonas vietā producēt pilnmetrāžas filmu, un potenciāli sekos arī citi ar seriālu saistīti televīzijas seriāli. "Birmingemas banda" ieguva Atgriežošās drāmas balvu 2022. gada Nacionālās televīzijas balvu pasniegšanas ceremonijā, un Naits savā balvas saņemšanas runā apstiprināja, ka filmas filmēšana sāksies 2023. gada pavasara vidū, bet vēlāk tomēr to atlika.  2024. gada jūnijā Netflix apstiprināja "Birmingemas banda" filmu, kurā Kilians Mērfijs atgriezīsies Tomasa Šelbija lomā. Filmēšana sākās 2024. gada septembrī ar nosaukumu The Immortal Man. Filmas pirmizrāde kinoteātros paredzēta 2026. gada 6. martā un Netflix servisā — 2026. gada 20. martā.

 Sīkvels seriāls 
2025. gada oktobrī izziņoja sīkvela seriālu, ko BBC One un Netflix producēs Kudos un Garrison Drama producentu kompānijas, un Mērfijs atgriezīsies šajā seriālā lomā un kļūs arī par izpildproducentu.

 Galerija 

 Atsauces 

 Ārējās saites 

 Peaky Blinders at BFI Collections

Kategorija:Apvienotās Karalistes televīzijas seriāli